Temeljem članka 71. stavka 3. Zakona o pomorskom dobru i morskim lukama („Narodne novine“, broj 83/23) i članka 29. Statuta Općine Murter-Kornati („Službeni glasnik Općine Murter-Kornati“, broj 2/21) Općinsko vijeće Općine Murter-Kornati na 2. sjednici od 30. lipnja 2025. godine, donosi

**ODLUKU**

**o odabiru najpovoljnijih ponuditelja za dodjelu pomorskih dozvola na području Općine Murter-Kornati za razdoblje od 2025. do 2028. godine**

**Članak 1.**

Na temelju provedenog ponovljenog natječaja za dodjelu dozvola na pomorskom dobru na području Općine Murter-Kornati, KLASA: 342-05/25-01/03, URBROJ: 2182-18-01/3-25-2 od 17. lipnja 2025. godine, odabiru se najpovoljniji ponuditelji za dodjelu dozvola za obavljanje djelatnosti na pomorskom dobru na području Općine Murter-Kornati na vremensko razdoblje od 4. godine, kako slijedi:

|  |  |  |  |  |  |
| --- | --- | --- | --- | --- | --- |
| **Red.BR:** | **MIKROLOKACIJA** | **SREDSTVO** | **PONUDITELJ** | **OCJENA** | **NAJPOVOLJNIJA PONUDA** |
|  | Otok ravni Žakan, ispred č.k. br. 2471/5 (2470) K.O. Sali | Objekt do 15 m2 | KONOBA ŽAKAN d.o.o.  Otok Ravni Žakan br. 8, Murter, OIB:20127776440 | 85 | KONOBA ŽAKAN d.o.o., Otok Ravni Žakan br. 8, Murter, OIB:20127776440 |
|  | Otok ravni Žakan, ispred č.k. br. 2471/5 K.O. Sali | Terasa | KONOBA ŽAKAN d.o.o.  Otok Ravni Žakan br. 8, Murter, OIB:20127776440 | 85 | KONOBA ŽAKAN d.o.o., Otok Ravni Žakan br. 8, Murter, OIB:20127776440 |
|  | Otok ravni Žakan, na k.č.br. 2471/5 K.O. Sali | Suncobrani | KONOBA ŽAKAN d.o.o.  Otok Ravni Žakan br. 8, Murter, OIB:20127776440 | 85 | KONOBA ŽAKAN d.o.o., Otok Ravni Žakan br. 8, Murter, OIB:20127776440 |
|  | Otok ravni Žakan, ispred k.č. br. 2471/5 K.O. Sali | Ležaljke | KONOBA ŽAKAN d.o.o.  Otok Ravni Žakan br. 8, Murter, OIB:20127776440 | 85 | KONOBA ŽAKAN d.o.o., Otok Ravni Žakan br. 8, Murter, OIB:20127776440 |
|  | Uvala Slanica | Plovila na vodomlazni pogon | TURISTIČKO -POLJOPRIVREDNI OBRT "PELE"  ČISTA VELIKA II 50, ČISTA VELIKA, 96025223604 | 100 | TURISTIČKO -POLJOPRIVREDNI OBRT "PELE"  ČISTA VELIKA II 50, ČISTA VELIKA, 96025223604 |

**Članak 2.**

Sastavni dio Odluke čini Zapisnik o otvaranju i pregledu ponuda za dodjelu dozvola na pomorskom dobru Općine Murter-Kornati, (KLASA: 342-05/25-01/03, URBROJ: 2182-18-01/3-25-13) od dana 27. lipnja 2025. godine.

**Članak 3.**

Ovom Odlukom ovlašćuje se općinski načelnik na donošenje rješenja o davanju dozvola na pomorskom dobru najpovoljnijim ponuditeljima.

**Članak 4.**

Protiv ove Odluke ne može se izjaviti žalba, ali se može pokrenuti upravni spor pred Upravnim sudom u Splitu. Upravni spor pokreće se tužbom koja se podnosi u roku od 30 dana od dana dostave ove odluke. Tužba se predaje nadležnom upravnom sudu neposredno u pisanom obliku, usmeno na zapisnik ili se šalje poštom, odnosno dostavlja elektronički putem informacijskog sustava.

**Članak 5.**

Ova Odluka stupa na snagu prvog dana od dana objave u „Službenom glasniku Općine Murter-Kornati“.

KLASA: 342-05/25-01/03

URBROJ: 2182-18-01/1-25-14

Murter, 30. lipnja 2025.

OPĆINSKO VIJEĆE OPĆINE MURTER-KORNATI

Predsjednica

Tina Skračić

OBRAZLOŽENJE:

PREDLAGATELJ: općinski načelnik

IZVJESTITELJ: Melanija Turčinov Rameša, pročelnica JUO

PRAVNA OSNOVA: Zakon o pomorskom dobru i morskim lukama (NN, 83/23)

Nakon provedenog Ponovljenog javnog natječaja za dodjelu dozvola na pomorskom dobru na području Općine Murter-Kornati od 17. lipnja 2025. godine Povjerenstvo je pregledalo sve zaprimljene ponude, izradilo zapisnik temeljem kojeg je općinski načelnik utvrdio prijedlog Odluke o odabiru najpovoljnijih ponuditelja koja se Općinskom vijeću predlaže na donošenje.

Temeljem usvojene odluke općinski načelnik donijeti će rješenje o davanju dozvole na pomorskom dobru najpovoljnijem ponuditelju/ponuditeljima.

Dozvole su službeni pravni akti koje izdaje općina, a kojima se fizičkim ili pravnim osobama daje pravo korištenja dijela pomorskog dobra za određene djelatnosti. Pomorsko dobro je prostor uz more poput plaža, obala, šetnica, luka i mora koje je u javnom vlasništvu i treba se održavati kao dostupno svima.

Dozvole se izdaju na temelju:

* Zakona o pomorskom dobru i morskim lukama (NN 83/23), od 29.7.2023.
* Uredba o vrstama djelatnosti i visini minimalne naknade za dodjelu dozvola na pomorskom dobru NN 16/2024 (od 9.2.2024.),
* Plan upravljanja pomorskim dobrom na području Općine Murter - Kornati za razdoblje od 2024. godine do 2028. godine donesen na 18. sjednici od 21. prosinca 2023. godine
* Izmjene i dopune plana upravljanja pomorskim dobrom na području Općine Murter - Kornati za razdoblje od 2024. godine do 2028. godine donesene na 19. sjednici od 12. veljače 2024. godine (**izmjene se odnose na** nove djelatnosti i lokacije)
* II. Izmjene i dopune plana upravljanja pomorskim dobrom na području Općine Murter - Kornati za razdoblje od 2024. godine do 2028. godine ( **izmjene se odnose na**: *novi nazivi i cijene* za djelatnosti koje se mogu obavljati na pomorskom dobru temeljem dozvole na pomorskom dobru a *usklađene su sa novom Uredbom o vrstama djelatnosti i visini minimalne naknade za dodjelu dozvola na pomorskom dobru* NN broj 16/2024 i plan se uskladio sa odredbama koje je odredila Lučke kapetanije Šibenik, Uprava sigurnosti plovidbe, u vezi sigurnosti plovidbe).

Dozvole se mogu izdavati za različite djelatnosti na pomorskom dobru, kao što su:

**iznajmljivanje opreme za rekreaciju i sport**  
– plovila (npr. kajaci, brodice, skuteri, daske za jedrenje)  
– plažna oprema (ležaljke, suncobrani)

**Ugostiteljska djelatnost pripreme i usluživanja hrane i pića**  
– iz objekta, šank na otvorenom, nepokretna/priključna vozila, klupe, kolica itd.

**Zabavne i rekreacijske djelatnosti**  
– vuča plovilom radi zabave (vodeni sportovi), sportsko-zabavni parkovi na otvorenom poput trampolina i dječjih parkova

**Djelatnosti za njegu i održavanje tijela**  
– masaža, tetoviranje i slične usluge itd.

Ove godine se dozvole izdaju na 4. godine - plan Upravljanja pomorskim dobrom je donesen za razdoblje od 2024-2028. godine

- Razdoblje od četiri godine za dozvole na pomorskom dobru odabrano je kako bi se korisnicima omogućila stabilnost i sigurnost ulaganja, osobito kada je riječ o ulaganjima u opremu, sadržaje i uređenje prostora.

**Obrazloženje ponovljenog natječaja**

Natječaj se ponavlja iz razloga što je za djelatnosti na otoku Žakan i za djelatnost iznajmljivanja ležaljki na plaži Luke natječaj već bio raspisan, ali se na isti nije javio nijedan ponuditelj. Što se tiče djelatnosti iznajmljivanja jetova (plovila na vodeni pogon), prethodno koncesijsko odobrenje isteklo je 31. prosinca 2024. godine.

**Napominjemo da se ne radi o novim lokacijama niti o novim djelatnostima, već o ponovnom raspisivanju natječaja radi nastavka obavljanja već postojećih djelatnosti na istim lokacijama.**

**Obrazloženje djelomičnog poništenja natječaja**

Načelnik Općine donio je Zaključak o djelomičnom poništenju natječaja za dodjelu dozvola, i to u dijelu koji se odnosi na djelatnost vodenog zabavnog parka u uvali Slanica.

Djelomično poništenje provedeno je zbog proceduralnih razloga, uslijed kojih nije bilo moguće nastaviti s postupkom natječaja za navedenu djelatnost.